Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 46/12/2202	Galanta, 26.3.2012
EEČ : 2-17-65-2012

U Z N E S E N I E

Trestná vec:	obvinený XXXXX  
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 18. 01. 2012 v čase o 15.00 h bol hliadkou kriminálnej polície na začiatku panelovej cesty smerujúcej k rekreačnej oblasti XXXXX v katastrálnom území obce XXXXX kontrolovaný, pri ktorej kontrole bol vyzvaný, aby dobrovoľne vydal veci pochádzajúce z trestnej činnosti alebo s ňou súvisiace, načo dobrovoľne po výzve policajta vydal v čase o 15.00 h 1 ks plechovú krabičku s obsahom neznámej sušenej rastliny zelenej farby pre účely trestného konania, ktorú do tej doby prechovával pre vlastnú potrebu, pričom na základe znaleckého posudku Kriminalisticko - expertízneho ústavu Policajného zboru v Bratislave bolo zistené, že plechová krabička obsahovala sušené konope - marihuanu s hmotnosťou 492 mg, ktorá obsahovala viac ako 10 mg účinnej látky tetrahydrokanabinolu (THC), ktoré množstvo THC považuje Kriminalisticko - expertízny ústav Policajného zboru v Bratislave za minimálne 1 obvykle jednorazovú dávku drogy, pričom rastliny rodu Cannabis (konopa) sú zaradené v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok. 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka Obvodného oddelenia PZ v XXXXX sp. zn. XXXXX  zo dňa 18. 01. 2012 bolo začaté trestné stíhanie a uznesením zo dňa 17. 02. 2012 bolo vznesené obvinenie XXXXX za prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona na tom skutkovom základe, ako je to uvedené  vo výrokovej časti tohto uznesenia.
   
Po preskúmaní spisového materiálu som dospela k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Tr. por., podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlásil, že spáchal skutok a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak  bola činom spôsobená alebo s poškodeným o jej náhrade uzavrel dohodu alebo urobil iné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

V predmetnej veci sa obvinený k spáchaniu skutku v plnom rozsahu priznal               a výslovne súhlasil s tým, aby prokurátor trestné stíhanie proti nemu podmienečne zastavil. 

Spáchanie skutku oľutoval, uviedol, že nie je užívateľom drogových látok a prehlásil, že viac už sa podobného skutku ani nedopustí, táto skúsenosť mu bola dostatočným ponaučením. Škodu svojim konaním nespôsobil.

Podľa záverov znaleckého posudku, ktorý vypracoval Kriminalistický a expertízny ústav PZ obvinený vydal škatuľku so sušeným rastlinným materiálom - marihuanou, a to v množstve jednej obvykle jednorazovej dávky.

Obvinený je stíhaný za prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1  Trestného zákona, ktorého horná hranica trestnej sadzby predstavuje tri roky. 

Obvinený bol doposiaľ jeden raz súdom trestaný za inú trestnú činnosť, avšak toto odsúdenie má zahladené a hľadí sa naňho ako na netrestaného. Pre priestupok  prejednávaný nebol, z miesta bydliska je kladne hodnotený. Zamestnaný je ako chemik - operátor v XXXXX XXXXX.
 
Súčasne som podľa § 216 ods. 2 Tr. por. stanovila obvinenému skúšobnú dobu v trvaní osemnástich  mesiacov, počas plynutia ktorej mu neukladám žiadne osobitné obmedzenia ani povinnosti. Skúšobná doba začne plynúť od právoplatnosti tohto uznesenia.

Pokiaľ obvinený v priebehu skúšobnej doby povedie riadny život a splní tým podmienky uvedené v § 217 ods. 1 Tr. por., prokurátor rozhodne, že sa osvedčil. Inak  rozhodne, a to aj počas skúšobnej doby, že sa v trestnom stíhaní pokračuje.
Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Jarmila Pastýriková
prokurátorka